## La Conselleria de Sanitat reprograma 53.870 cites amb motiu de l’alerta roja per pluges en la Comunitat Valenciana

*** En concret, 28.552 cites corresponen a Medicina Familiar, Comunitària i Pediatria, 14.695 a Infermeria Familiar i Comunitària, 7.258 a Consultes Externes i 3.365 a Radiologia
* Per províncies, 7.131 cites seran reprogramades a Castelló, 29.079 a València i 17.660 a Alacant**

La Conselleria de Sanitat reprograma un total de 53.870 cites anul·lades o no presentades amb motiu de l’alerta roja per pluges decretada este dilluns en la Comunitat Valenciana. En concret, 28.552 d’estes cites corresponen a Medicina Familiar, Comunitària i Pediatria, 14.695 a Infermeria Familiar i Comunitària, 7.258 a Consultes Externes i 3.365 a Radiologia.

Estes cites anul·lades o no presentades suposen prop del 19,2 % més respecte a la mateixa jornada de la setmana anterior, en la qual es van arribar a anul·lar o no presentar un total de 43.538 cites.

Per províncies, amb motiu de l’alerta roja per pluges, 7.131 cites seran reprogramades a Castelló, 29.079 a València i 17.660 a Alacant.

D’altra banda, les consultes ateses al llarg de la jornada d’ahir dilluns van ascendir a 193.272, un 23,6 % menys que el dilluns anterior, que es van atendre un total de 253.081 consultes.

Respecte a les consultes ateses per províncies, a Castelló es van atendre un total de 22.286 consultes, que suposa un 24,2 % menys que dilluns passat; 96.719 a València, prop del 28,5 % menys respecte a la setmana passada; i 74.267 a Alacant, amb una reducció del 16 %.

Cal recordar que la Conselleria va comunicar a la ciutadania diumenge passat, 28 de setembre, mitjançant missatges SMS i notificacions a través de l’app GVA Salut, que “davant el risc per la climatologia adversa, s’evitara el desplaçament en cas de cita o intervenció, amb la garantia de la reprogramació, prevalent la seguretat dels pacients”. Amb este propòsit es van enviar 4,2 milions d’SMS i prop de 2 milions de notificacions a través de l’app GVASalut.

**Indicacions a l’equip professional**

Així mateix, des de la Conselleria de Sanitat es van donar les instruccions corresponents als professionals, a través dels departaments de Salut, perquè es recordara que, davant una situació d’emergència, es preste especial atenció a les indicacions que es puguen rebre per part d’un superior o de protecció civil, així com a l’evolució de l’emergència. També s’incidia en el fet que, davant un risc greu i imminent per a la seguretat i salut, el personal té dret a no acudir al seu lloc de treball, notificant-ho per qualsevol mitjà escrit.

Al voltant de 1.130 professionals no van poder desplaçar-se ahir al seu centre de treball entre Atenció Primària i Assistència Hospitalària i 17 consultoris auxiliars no van poder obrir-se, a causa d’alguna filtració d’aigua o per falta de facultatius que no van poder acudir al lloc de treball.

Durant la jornada de hui dimarts, 84 professionals no han pogut desplaçar-se fins al seu centre de treball i l’únic consultori no operatiu és Gilet, en el departament de Sagunt, l’activitat del qual s’ha traslladat al centre de salut d’Estivella.

Fecha: 30/09/2025